Lewis Hamilton julkaisi videon lomaltaan, rannan kunto järkyttää - ”Tänne se kaikki päätyy”
10.08.2018 klo 9:11
Kreikkalaisella Mykonoksen saarella siivousapua antava F1-tähti ohjeistaa seuraajiaan välttämään muovia käyttävien yritysten tukemista.
Lewis Hamilton panostaa sosiaalisessa mediassa myös yhteiskunnalliseen kannanottoon. EPA / AOP
Mercedeksen Lewis Hamilton haluaa kantaa kortensa kekoon planeettamme ilmaston suojelemiseksi. Brittikuski on käyttänyt F1-sarjan kesätaukoa yhteishyödyllisiin asioihin lomailun lisäksi, sillä tähti on auttanut puhdistamaan rantoja muoviroskasta.
Huippukuljettaja julkaisi Instagram-tilillään videon, jossa hän on keräämässä rannalle kasaantunutta muovijätettä. Roskaa on kertynyt meren äärelle hurja määrä.
- Haluan näyttää teille, mitä te saatte aikaan ostaessanne muovia ja heittäessänne sen pois. Tänne se kaikki päätyy. Ällöttävää! Hamilton kuvailee muovijätettä kuvaten.
Mikäli upotettu video ei näy, voit katsoa sen myös tästä linkistä.
Viime vuonna Hamilton kertoi alkaneensa vegaanisen ruokavalion noudattajaksi. Britti avasi valintansa tapahtuneen niin terveellisemmän elämäntavan, kuin myös maapallon ilmaston suojelemisen takia. Hamilton luopui omien sanojensa mukaan punaisen lihan syömisestä vuonna 2015.
Englantilaisen Metro-lehden mukaan Hamilton on auttamassa rantojen puhdistamista Kreikassa, Mykonoksen saarella. Tähtikuski antaa myös suoran kehotuksen kaikille seuraajilleen.
- Lopettakaa polyesterin ja muovin ostaminen. Älkää tukeko yrityksiä, jotka valmistavat niistä koostuvia tuotteita, Hamilton ohjeistaa.
Tähti kirjoittaa videonsa saatetekstissä myös kannanotolleen jatkoa. Hän pyytää ihmisiä lopettamaan muovituotteiden hankkimisen ja toivoo ihmisten kierrättävän.
- Me emme voi vain seisoa paikoillamme, meidän täytyy tehdä jotain. Pyydän teitä, että kierrätätte käyttämänne asiat, me kaikki voimme tehdä jokapäiväisillä teoillamme huiman eron, Hamilton kirjoittaa.
Päivitys on saanut myös muilta maailmantähdiltä vuolaasti kehuja.
Muun muassa NBA-koripalloilija Kevin Durant sekä laulajat Ellie Goulding ja Anitta ovat antaneet Hamiltonille kiitosta videon julkaisemisesta.
- Jumala siunatkoon sinua tämän jakamisesta. Hallitusten pitäisi toimia myös heti. Häpeällistä, laulajatähti Goulding kommentoi julkaisua.
F1-kauden GP:t jatkuvat 26. elokuuta Belgiassa.